Ann Dry tree af na 43 jaar in die onderwys | News24
Ann Dry tree af na 43 jaar in die onderwys
Ann Dry, 'n Graad 2-onderwyser by die Hankey Primêre Skool, tree af na meer as 43 jaar in die onderwys. MONIQUE BASSON
"EK gaan my skoolfamilie mis, veral die omgee vir mekaar," sê Ann Dry (65) wat einde vandeesweek die leisels by die Hankey Primêre Skool neerlê.
Dry, wat in Port Elizabeth grootgeword het, was die afgelope 32 jaar 'n Graad 2-onderwyseres by dié skool waar menige leerders deur haar vaardige hande gegaan het.
Sy was ook aktief by die skool se sport en kultuur betrokke.
Wanneer sy nie by die skool was nie, het sy aandklasse vir ouer inwoners aangebied.
Dry het haar onderwysloopbaan in 1974 by die George Jakes Skool in Alicedale afgeskop, waarna sy in 1979 by die Kleinfontein Primêre Skool in Hankey aangesluit het as die Graad 1-onderwyseres en later die waarnemende skoolhoof.
"Die beste oomblikke van my onderwysloopbaan is om die sien hoe leerders vorder en wanneer oud-leerders my jare later raakloop en bedank vir die verskil wat ek in hul lewe gemaak het. Ek vra hul altyd: was dit ten goede of nie ten goede, en hul antwoord is altyd, 'ten goede Juffrou'," sê Dry.
Benewens haar skoolfamilie, gaan sy die geraas van die leerders mis, sê Dry wat 'n pas-sie vir kinders en ouer mense het. Sy lag: "'n Kind kan nie die hele dag in stilte werk nie."
Wat maak 'n goeie onderwyser? "Geduld en die vermoë om opreg na leerders te luister."
Dry hoop om nou haar tweede liefde, haar omgee vir bejaardes, uit te leef. "Ek sal graag as 'n vrywilliger by die plaaslike hospitaal wil uithelp."